Адыгэ Хэку Таймс: Канадэм ыкIи Германием щыщ Адыгэхэр Америкэм щыкIуагъэ Адыгэ культурэ мафэм хэлэжьагъэх\nКанадэм ыкIи Германием щыщ Адыгэхэр Америкэм щыкIуагъэ Адыгэ культурэ мафэм хэлэжьагъэх\nIоныгъом и 12-м Америкэ зэгот хэгъэгухэм ит къалэу Ню-Джерси Адыгэ культурэ маэфэ щыкIуагъ. Ащ кIэщакIоу иIагъэр Ню-Джерси щыIэ Адыгэ шIушIэ хасэр ары. Мы мафэм Америкэм щыпсэурэ Адыгэхэр хэлэжьагъэх ыкIи Канадэмрэ Германиемрэ ащыщ Адыгэхэри ары.\nКъультурэ мафэр хасэм иунэрэ ыкIи ащ къыгот щагумрэ щыкIуагъ. Ащ IэшIагъэ сурэтхэр, Адыгэ Iэмэ-псымэ зэфэшъхьэфхэр ыкIи нэмыкI IэшIагъэхэр къыщагъэлъэгъуагъ. Мафэ зэхахьэм икIэух зэрэхабзэу Адыгэ джэгу къырагъэкIокIыгъ.\nМы культурэ мафэр илъэс къэс къырагъэкIокIы. Мыгъэ мы мафэм нахь къыхэдгъэщын тлъэкIыщт Канадэмрэ Германиемрэ ащыщ Адыгэхэр зэрэхэлэжьагъэхэр.\nГерманием ит Адыгэ Хасэм щыщэу Барсыбый Феди зэхахьэм къыкIолIагъэхэм къафиIотагъ ыкIи сурэтхэмкIэ къафигъэлъэгъуагъ Германием щыпсэурэ Адыгэхэм Адыгэ культурэм фэгъэхьыгъэу ашIэхэрэр ыкIи агъэхъагъэхэр.\nХэгъэгу 15 щыщ Адыгэхэр зыхэт Дунае хасэу "хэкум гъэзэжьынымкIэ Адыгэ хасэм" щыщхэр мы культурэ мафэм хэлэжьагъэх. Хасэм игъэцэкIэкIо-Куп итхьэматэ СтIашъу Орфан (Канада) культурэ мафэм къекIолIагъэхэм къафиIотагъ "хэкум гъэзэжьынымкIэ Адыгэ хасэм" пшъэрылъэу иIэхэр ыкIи хасэм игъэцакIэрэ Iофхэр. Джащ фэдэу Хасэм игъэцэкIэкIо-Куп хэтэу Муса Гулнар (Америкэ) зэхахьэм хэлэжьагъэхэм къафиIотагъ хэкум къэзыгъэзэжьыгъэхэм бизнес цIыкIухэр ашIыным хасэр IэпыIэгъу зэрафэхъущт шIыкIэхэм.\nКъэIогъэн фае, "Хэкум гъэзэжьынымкIэ Адыгэ Хасэр" илъэс ипэкIэ къызэIуахыгъ. Хасэм игупчъэ Канадэм ит.\nХасэм пшъэрылъ шъхьэIытIу иIэр: 1. хэкум къэзыгъэзэжьыщтхэм ыкIи къэзыгъэзэжьыгъэхэм адэIэпыIэныр ары. 2. Тыда щыIэ Адыгэ егъэзыгъэ чIыпIэ зифэкIэ дэпыIэнхэр ары. Хасэм тыдэ щыIэ Адыгэ хэхьэнэу фит ыкIи изэфэшъхьэф комитетхэм, IэнатIэхэм хэхьэнэу зыкъыгъэлъэгъон ылъэкIыщт. Хасэр политикэ Iофым хэлажьэрэп.\nГерманием ит Адыгэ Хасэм щыщэу Барсыбый Феди\n"хэкум гъэзэжьынымкIэ Адыгэ хасэм" итхьэматэ СтIашъу Орфан\nАмерикэ Адыгэ хасэм хэтхэм ащыщ (сэмэгумкIэ) "хэкум гъэзэжьынымкIэ Адыгэ хасэм" хэтхэу Муса Гулнар (гузэгум), Барысбый Мунир (жъабгъумкIэ)